Papersnake/gushiwen huggingface dataset:
和晚春雨霁
韦骧（宋代）

油云卷尽晓天明，风色融和日色轻。著处馀花知有命，一番绵雨喜初晴。

园林经润春难老，庭馆无尘气转清。谁道东君忘所属，此时于物特垂情。
兰谷
释斯植（宋代）

空谷寄深云，灵根自不群。
地闲平草长，香远隔溪闻。
静与骚人佩，清同楚客分。
唯庆千载后，余韵在湘汶。
钱舜举瓜画
方回（元代）

老钱工作赵昌花，残绿依稀姤五瓜。
正叔晦翁凡六说，始知辅嗣大争差。
叠韵答荦飞 其一
丘逢甲（清代）

绝代才华马季常，将军家本富青霜。白眉文学尤称最，更有奇思广武乡。
水仙子·灯花占信又无功
杨朝英（元代）

灯花占信又无功，鹊报佳音耳过风。绣衾温暖和谁共？隔云山千万重，因此上惨绿愁红。不付能博得个团圆梦，觉来时又扑个空。杜鹃声啼过墙东。
效古诗
袁淑（南北朝）

谇此倦游士，本家自辽东。昔隶李将军，十载事西戎。

结车高阙李，极望见云中。四面各千里，从横起岩风。

寒燠岂如节，霜雨多异同。夕寐北河阴，梦还甘泉宫。

勤役未云已，壮年徒为空。乃知古时人，所以悲转蓬。
狗子无佛性
释妙总（宋代）

铁壁银山，一箭穿过。
潦倒赵州，口能如祸。
寄二孙 峣
陈造（宋代）

忆昔初抱孙，双鬓飒已秋。眼看与我长，岁月如许遒。

我以薄宦西，汝为守舍留。梦辄来后前，岁律欻再周。

想今与乃父，长我更半头。天姿粹而温，整整静不浮。

六经如取携，八面自优游。落笔动万言，颇能如翁不。

如翁何足道，抗志须前修。良匠有妙斲，惰农无厚收。

彼哉碌碌者，不源而计流。吾言不虚往，过是夫何求。
将渡江
张斛（金朝）

无数飞花委路尘，不堪重醉楚城春。
明朝回首江南岸，烟雨昏昏不见人。
秋日东林宴坐
刘丞直（明代）

高秋坐虚馆，飒然神虑清。
回飙扬疏雨，潇洒集前楹。
始欣尘杂远，稍觉微凉生。
檐铎递相答，林蝉时一鸣。
物情各有适，吾生岂无营。
金丹诗四十八首
张继先（宋代）

流俗纷纷不悟真，不知求己却求人。
只贪世上无穷色，忘却人求有限身。
鼎内药成堪益寿，水中金尽化轻尘。
北邙山下累累土，总是人求不了民。
从吴伯承乞茶
张孝祥（宋代）

三月新茶犹未识，作诗去问野堂君。春风有脚家家到，定为粗官不见分。
十月十日出都城二首 其一
邓文原（元代）

倦客愁深素发生，分甘投劾谢尘缨。老来每愧公车召，归去何须祖帐荣。

红叶早霜催岁晏，白鸥野水与云平。腐儒漫任真无补，深负岩居与谷耕。
程季静斋中同诸子即事
夏力恕（清代）

屐齿累累索酒杯，君家兄弟叠相陪。一株花底残更坐，百舌声中晓梦来。

老眼湖山归澹泊，旧墙风雨上莓苔。澜翻那记通宵语，正欲题诗墨沈催。
深居
释文珦（宋代）

湖海同流尽，深居独系匏。
已全忘疏钞，变不事推敲。
水石为清供，烟霞作澹交。
随行一枝锡，高挂在松梢。
小学识愧 其二
陈著（宋代）

指点方名屑训蒙，一方才解四方通。定知第一番开说，万水朝宗是正东。
曲江
白居易（唐代）

细草岸西东，酒旗摇水风。楼台在花杪，鸥鹭下烟中。

翠幄晴相接，芳洲夜暂空。何人赏秋景，兴与此时同。
宿登山
楼钥（宋代）

竹舆来访小梅山，山在空濛紫翠间。
岚雾满林朝漠漠，溪声和雨夜潺潺。
峰头丹井随潮信，松下禅房旧祖关。
谁是无生谁不死，晨钟未响梦先还。
奉呈何叔信魏昭甫三首
赵蕃（宋代）

梅花寂寞已飞仙，一夜春催杏欲然。
老眼看花愁欲眩，却怜草色静芊芊。
同蔡君谟江邻几观宋中道书画
梅尧臣（宋代）

君谟善书能别书，宣献家藏天下无。
宣献既殁二子立，漆匣甲乙收盈厨。
锺王真迹尚可睹，欧褚遗墨非因模。
开元大历名流夥，一一手泽存有余。
行草楷正大小异，点画劲宛精神殊。
坐中邻几素近视，最辨纤悉时惊吁。
逡巡蔡侯得所得，索研铺纸才须臾。
一扫一幅太快健，檀溪跃过瘦的颅。
观书已毕复观画，数轴江吴种稻图。
稻苗秧秧水拍拍，群鹭矫翼人荷锄。
陂塍高下石笼密，竹树参倚荆篱疏。
大车立轮转流急，小犊欺愿稚小驱。
令人频有故乡念，春事况及蚕桑初。
虎头将军画列女，二十余子拖裙裾。
许穆夫人尤窈窕，因诵载驰诚起予。
余无书性无田区，美人虽见身老癯。
举头事事不称意，不如倒尽君酒壶。
和仲蒙夏日即事
文同（宋代）

簿领初休几案清，西轩移枕卧前楹。
香从菡萏红苞发，粉入筼筜翠节生。
不分便衰闻蚁斗，可嗟俱妄见蜗争。
日长景静官曹冷，莫厌频来对一枰。
庵居杂咏九首
张继先（宋代）

钟声鼓声朝夕鸣，茶烟炊烟先后生。
云衣霞佩栖山客，兀兀穷年无一营。
九日宴浮金亭
赵宗德（宋代）

东山树，何青青。
镡津水，何冷冷。
茂树可荫，流水可听。
眉山夫子能解事，却于水边树下构危亭。
洪波浴日金错落，瘴云不雨烟蒙溟。
风尘澒洞去天远，草木蓊郁知地灵。
监州为爱黄华节，携我登临邀众客。
假令有酒多似藤江水，岂能洗我胸中之郁抑。
甘侯昆玉文武全，倾盖交游五情热。
故人亦有许判官，清政平生心似铁。
文采风流喻幕宾，曾陪骢马清南越。
刘君元是薇省郎，治民有道多筹策。
令簿怀才亦不群，芳名皆在斯文列。
儒林龚魏两茂学，逸气直与青云接。
孟嘉落帽是何年，岸帻西风感前哲。
天荒地老事茫茫，白发无情满头雪。
醒时饮，醉时歌。
尊前要使衰颜酡，不饮奈此清兴何。
人生聚会能有几，江海亲旧今无多。
题画·冬景
李用（宋代）

冬岭秀孤松，松枝傲霜雪。
不同桃李春，永抱岁寒节。
送李侍御贬鄱阳
刘长卿（唐代）

回车仍昨日，谪去已秋风。干越知何处，云山只向东。

暮天江色里，田鹤稻花中。却见鄱阳吏，犹应旧马骢。
传闻驾回有纪二首 
李梦阳（明代）

正月传闻大驾还，七日巳度居庸关。铙歌拟续之回曲，塞外应添驻跸山。
拟崔颢长安道
赵迪（明代）

长安道上春如绮，朝来冠盖奔流水。谁人不畏霍家奴，甲第豪雄连戚里。

望中车马多如云，卫青新拜大将军。腰间金印悬紫绶，门前翠盖拥朱轮。

将军自是椒房宠，由来天幸承恩重。侍猎长杨赤羽旗，陪游上苑黄金鞚。

道傍青青杨柳垂，五陵年少多光辉。兰阶珠弹鸣珂去，柳市银灯夜醉归。

香尘百里花如雾，乳燕双双春欲暮。来往惟闻歌吹声，行人识是长安路。
大雪不出
吕本中（宋代）

晶晶日欲出，翻翻风自横。近阶三尺雪，附火一杯羹。

老树春难别，深檐乌或鸣。新春第三日，坚坐若为情。
尹谏议秋怀昌甫以其韵赋之因亦和焉 其六
韩淲（宋代）

牵牛花压小垣墙，落水澄江更草堂。北客任天为世界，南游何地不家乡。

一官漫有萧朱绶，百计浑无陆贾装。案上堆书真可老，细哦清白洗肝肠。
早发始兴
陈陶（唐代）

云里山已曙，舟中火初爇.绿浦待行桡，玄猿催落月。

沿流信多美，况复秋风发。挂席借前期，晨鸡莫嘲哳。
双桥道中寒甚
陆游（宋代）

裂面霜风快似镰，重重裘裤晚仍添。
梅当官道香撩客，山逼篮舆翠入帘。
男子坐为衣食役，年光常向道途淹。
古来共说还家乐，岂独全躯畏楚钳。
水调歌头·岁晚念行役
周紫芝（宋代）

岁晚念行役，江阔渺风烟。六朝文物何在，回首更凄然。倚尽危文杰观，暗想琼枝璧月，罗袜步承莲。桃叶山前鹭，无语下寒滩。潮寂寞，浸孤垒，涨平川。莫愁艇子何处，烟树杳无边。王谢堂前双燕，空绕乌衣门巷，斜日草连天。只有台城月，千古照婵娟。
念奴娇（重九前二日登西塔观县治，用前韵）
姚述尧（宋代）

江山清绝，正箫台花县，霜秋时候。寻胜登高环望处，碧瓦参差候绣。五岫藏云，两溪吞月，古市渔盐凑。青帘斜扬，家家香泛丹溜。

况是东鲁风流，看儒冠济济，垂天赋就。时科举后邑中预荐者四人。陶令从容官事了，把菊高吟闲昼。草鞠圜扉，香凝燕寝，豪饮挥金斗。公庭无事，珍祥休问驯兽。鲁恭驯雉也。
题蒋苕生归舟酒醒图 其一
杨垕（清代）

桑乾霜叶打征衣，柳压秦淮白雁飞。烟月五更停欸乃，江山万里见庭帏。

入秋天气多沈醉，送别乡人羡早归。此日仲文横锦瑟，不从帘外问湘妃。
同刘亲家何凝生诸子登飞来绝顶 其一
黄公辅（明代）

霁日晴云挂暮篷，飞来高插隐琳宫。谁将物外烟霞趣，点缀天然造化工。

仿见彩虹淩碧汉，随闻清籁起芳丛。重游此日欣携侣，豁尽烦襟胜概雄。
句
余善（明代）

长桑树烂金鸡死。壶中天地小如瓜。
驽骥
韩愈（唐代）

驽骀诚龌龊，市者何其稠。力小若易制，价微良易酬。

渴饮一斗水，饥食一束刍。嘶鸣当大路，志气若有馀。

骐骥生绝域，自矜无匹俦。牵驱入市门，行者不为留。

借问价几何，黄金比嵩丘。借问行几何，咫尺视九州。

饥食玉山禾，渴饮醴泉流。问谁能为御，旷世不可求。

惟昔穆天子，乘之极遐游。王良执其辔，造父挟其輈.

因言天外事，茫惚使人愁。驽骀谓骐骥，饿死余尔羞。

有能必见用，有德必见收。孰云时与命，通塞皆自由。

骐骥不敢言，低徊但垂头。人皆劣骐骥，共以驽骀优。

喟余独兴叹，才命不同谋。寄诗同心子，为我商声讴。
晚次鄂州
卢纶（唐代）

云开远见汉阳城，犹是孤帆一日程。
估客昼眠知浪静，舟人夜语觉潮生。
三湘衰鬓逢秋色，万里归心对月明。
旧业已随征战尽，更堪江上鼓鼙声。
二十二日泛舟曹娥江至蔡家山以晚潮将至趋陆至白宋堰遂复登舟
赵鼎臣（宋代）

区区州县信徒劳，今日天涯倍寂寥。流水有溪皆赴海，泛舟无处不乘潮。

登临初识山川险，来往空悲岁月消。但可此身长得饱，不妨斗米折吾腰。
不出
郑獬（宋代）

高卧即经旬，林间挂葛巾。
野云閒照水，山鸟自啼春。
酿酒期佳客，开书见古人。
莓苔渍双履，不识洛阳尘。
东关二首 其一
陆游（宋代）

天华寺西艇子横，白蘋风细浪纹平。移家只欲东关住，夜夜湖中看月生。
呈同院诸公 其二
柳子文（宋代）

刻意长沙客，编书近隙光。朝方登庙器，时可咏山梁。

未用嘲经笥，端宜号智囊。颇闻穷史学，犹想见三长。
次朋山郑管辖韵
杨公远（宋代）

朋山心与白云閒，一点尘嚣不可干。
披褐朝真香篆袅，登坛召将剑芒寒。
棋枰子落鸣飞雹，石鼎茶煎吼怒湍。
待得功成丹九转，原随鸡犬事刘安。
送沈融谷之任来宾
邵延龄（清代）

茶星大雅士，试县得来宾。来宾剧远道，象郡开自秦。

炎方殊气候，服食慎风尘。故旧纷相慰，猺獞皆吾民。

方今朔南暨，顽梗良以驯。君也勤抚字，礼让风俗醇。

所负平生志，盘根才独伸。挥手勿复道，登车忘苦辛。
题何仙姑祠
王思谏（明代）

一镜水泉漱玉凉，炼成云母夜生光。壶中自是烟霞变，井底谁生日月长。

冷浸银河涵碧落，潜通地脉入沧浪。玉人环佩生何处，千载犹闻药石香。
余寓王园适当春残尚有小桃临水追想昔时繁丽
李洪（宋代）

兔葵摇曳雨蒙蒙，尚有夭桃出旧丛。
轻簿不禁三月浪，飘零常旧五更风。
燕泥乱啄粘香蕊，渔艇犹疑趁落红。
惆怅眼前兴废事，灵云今已悟真空。
癸丑生朝舟行有感
杨冠卿（宋代）

悬弧初度日，鞠育念劬劳。
未了诗书债，见轻儿女曹。
争知两蜗角，等是一鸿毛。
所贵尽忠考，结交英与豪。
放下庵即事三绝
范成大（宋代）

闭门幽僻断经过，静极兼无雀可罗。
林下故人知几个，就中老子得闲多。
清平乐·留人不住
晏几道（宋代）

留人不住，醉解兰舟去。一棹碧涛春水路，过尽晓莺啼处。
渡头杨柳青青，枝枝叶叶离情。此后锦书休寄，画楼云雨无凭。
赐马廷鸾四首
宋理宗（宋代）

圣烈谟肇我加邦，钜编诏后总宏纲。
立心广大侔天地，行事明通迈帝王。
训与六经相表裹，法垂万世愈巍煌。
讲帷可但资敷绎，夙夜惟知率旧章。
诗一首
李淑（宋代）

多罗四十年，偶未识摩氈。
近有王宣政，时时与纸钱。
用别韵再和
韦骧（宋代）

岱岳参天十八盘，当年旌旆许追攀。兹游况近重阳节，何幸还陪一日閒。

陟巘舍车登岌岌，爱泉持酒听潺潺。玉堂健笔成高咏，欲和临池恨思悭。
塞上曲二首
王涯（唐代）

天骄远塞行，出鞘宝刀鸣。定是酬恩日，今朝觉命轻。

塞虏常为敌，边风已报秋。平生多志气，箭底觅封侯。
九日贵客入山地狭不足以容歌舞故作
蒲寿宬（宋代）

莫歌乱我蛩，莫舞践我菊。
歌不入此耳，舞适局汝足。
蛩吟今古心，菊老贫贱屋。
斟菊听我蛩，绝胜人间曲。
辞无尽居士
释惟清（宋代）

无地无锥彻骨贫，利生深愧泛余珍。
廛中大施门难启，乞与青山养病身。
风入松 三月三西郊即事
张可久（元代）

啁喳娇燕语茅茨。红暗海棠枝。双丫小髻谁家女，踏青归、三月三时。淡淡郁金衫子，盈盈玉药钗儿。避人忙掩女仙祠。背后见腰支。金鞭过客争回首，拉山翁、怀古成诗。当日＊萝村里，误人曾有西施。
再用韵呈德修
陈傅良（宋代）

一日一见犹为稀，如何十年见无期。
昔方壮岁意轻别，一笑听无歌式微。
江流永矣剑阁阻，恨不羽翰能奋飞。
不图今日已华发，话此怪怪还奇奇。
桑麻不竞蒿压屋，厚禄书断儿恒饥。
谁当附热斲冰雪，岁晏独可相从嬉。
功名富贵各有时，人亦空自为韦脂。
与无持此将安归，沧海雪山无尽诗。
冯刑部索书册
徐渭（明代）

躬耕既喜陪明主，列宴兼荣享大庖。苍帝青阳临左个，朱犁黄犊引南郊。

筵前瓮盎归馀沥，马后蹄肩带割肴。笑语细君将母好，不劳谐谑自为嘲。
送松煤十丸与叶秀才
程珌（宋代）

云溪深处万松林，烟起晴天自作尘。
根向九华分结处，与君同是墨仙人。
次韵朱新仲白菊三绝句 其二
刘才邵（宋代）

练帨云衣天上装，月中光透只闻香。世间百宝难相称，珠露荧荧映靓妆。
送广教专使
释重顯（宋代）

峨峨石头，使乎让祖。
己之匪存，圣之奚慕。
或妄以山，或索云斧。
音耗不通兮清源派分，吾斯语兮讵可论古。
密庵题柱二首
刘学箕（宋代）

五更清梦鸡唤醒，八月好景诗为催。
秋蟲夜静野禽语，风木天寒山雨来。
蓦山溪
刘菊房（宋代）

醉魂离梦，捻合难成片。恶味怕黄昏，更西风，梧桐深院。蝉松翠妩，记那日相逢，情缱绻，语玲珑，人静凌波见。

香云曾约，念阻题红怨。应是绿窗寒，也思郎、云衣谁换。郎今销黯，步楚竹江空，云缥缈，水弥茫，不抵相思半。
赋得城阙参差晓树中得门字五言八韵
陈登元（清代）

绕郭参差树，香山看晓暾。高城连凤阙，初日照龙门。

杨柳藏官阁，芙蓉丽掖垣。千莺朱户曙，万雉綵云屯。

天半明霞倚，林梢落月浑。觚棱撑汉殿，彩翠荡梁园。

寺据东京胜，楼凭北斗尊。洛阳誇辇邑，花木蔼春暄。
常思惟大士赞 其三
释居简（宋代）

声成文，谓之音。作如是观，海底摸针。空王至今，悠悠我心。
青螺吸露
吕成家（清代）

玉露如膏甘欲流，青螺吸罢醉悠悠。匀圆润泻珠千斛，滑腻浓添雪一瓯。

翠岫玲珑头髻现，苍烟点缀指纹浮。高峰最上檠霄汉，好把琼浆滴滴收。
合欢莲花
韦庄（唐代）

虞舜南巡去不归，二妃相誓死江湄。

空留万古香魂在，结作双葩合一枝。
四牛图颂
释元净（宋代）

瞥尔家栏里，回头识得伊。
不须常管带，取次倒横骑。
似客归家日，如儿得母时。
平田荒草里，吹唱哩囉哩。
句
谌祜（宋代）

事去尚时寻败局，老来犹日读何书。
行饭至新塘夜归
陆游（宋代）

门前徙倚尚余霞，湖上归来月满沙。
云湿一声新到雁，林昏数点後栖鸦。
凄迷篱落开寒菊，郑重比邻设夜茶。
早议挂冠君会否？暮年心念不容差。
城外
李商隐（唐代）

露寒风定不无情，临水当山又隔城。

未必明时胜蚌蛤，一生长共月亏盈。
次韵方蒙仲高人亭
方岳（宋代）

此君款吾室，高人跂吾亭。
邂逅两相逆，保此岁晚青。
晚秋广陵泛舟
张九镡（清代）

红桥修禊冶春诗，载酒江湖似牧之。谁信一官烟月地，欧苏鼎立见丛祠。
宝积寺
刘芑（宋代）

宝积重来异昔年，修廊千步辟山边。南分灵派渠行玉，北敞高山花雨天。

日照青林犹带润，云收翠崦尚藏烟。庞眉老子升猊坐，不惜家风示众贤。
酬令狐相公秋怀见寄
刘禹锡（唐代）

寂寞蝉声静，差池燕羽回。秋风怜越绝，朔气想台骀。

相去数千里，无因同一杯。殷勤望飞雁，新自塞垣来。
送云上人
释普度（宋代）

楖{左木右栗}杖头悬日月，草鞋跟底带山川。
逢人问著吾家事，灵鹫峰前是冷泉。
早春十咏 其十
王畛（元代）

天公妙莫测，百卉巧剪裁。朱朱与白白，脂粉如匀腮。

泽沾无遗物，烧却绿回荄。痼阴少成实，涉山良乏材。
忆将渡扬子江
梅尧臣（宋代）

月晕知天风，舟人夜相语。
平明好挂帆，白浪须出浦。
此身犹在吴，归梦预到楚。
今日念同来，吾妻己为土。
过长陂
严嵩（明代）

长陂鸟鸣初日暄，游子度岭穷攀援。行寻歇马访新庙，望近蟠龙识古村。

春深尚喜林花盛，雨后忽惊溪水浑。野老相邀具鸡黍，解鞍时复过柴门。
望焦山莫至
顾璘（明代）

石斗东溟起，云含北固青。江山分气槩，风雨走精灵。

处士轻龙诏，仙岩秘鹤铭。由来玄圃路，少许俗人经。
百字令 祝家伯茗柯七十初度，即用自寿原韵
张槎（清代）

黄云绕遍西城，第拍手、先生七十。勒鼎铭钟成底事，远逊桐江蓑笠。

莲静芝肥，鸾翔凤舞，不比寻常席。兴会翛然，花前且听吹笛。

算来地僻钱愚，经营扰攘，好景空相失。看取蒲轮推国士，岂少登云拔宅。

下邳桥头，济阴城北，彼此都无逆。香山佳会，年年此月今夕。
内中考进士
毕仲游（宋代）

北风吹雪舞长廊，束带三千笔阵忙。地色不通金琐涩，天香未阵玉炉光。

龙墀暴涨词源涌，鹤驾迷空羽卫翔。三月汉庭重射策，几人弹帻待王阳。
闻郭瑾怀甫除郎
赵鼎（宋代）

至治本无为，何曾帝力知。人惟求俊彦，天畀济艰危。

鼎席尊黄发，星郎用白眉。锋芒森武库，律吕奏咸池。

海内想风采，朝中增羽仪。馀光被草木，盛事播声诗。

感会唯千载，飞腾各一时。著鞭今更懒，投劾去奚疑。

亦有乘轩恋，其如续胫悲。衔芦聊避弋，绕树未安枝。

念旧多生死，思乡久别离。自馀复何道，湖海是归期。
隐清
楼钥（宋代）

右军访文君，遁迹入深竹。
我来寻歔歈，人亡但容谷。
灵龟闯澄潭，华宇对飞瀑。
若人今何之，尚想旧茅屋。
吾闻古君子，千载守孤独。
楚些不可招，怀哉怆乔木。
宫词
宋白（宋代）

万方琛贽泛云涛，来庆星枢电彩高。
讌罢乐声移别殿，对花重换赭红袍。
贫交行
杜甫（唐代）

翻手作云覆手雨，纷纷轻薄何须数。(作 一作：为)
君不见管鲍贫时交，此道今人弃如土。
观八阵图说
岳珂（宋代）

八阵初兴黄帝时，貙刘在汉纪乘之。
流形龙虎随雷雨，定位鸟蛇分坎离。
地以云升高复下，天从风别正之奇。
自然至理开成象，一气未应虚艮维。
表弟陈希周号静翁吾爱而赋此
湛若水（明代）

静翁问何似，静是主人翁。本来元不动，谁觅静时踪。
厌雨四首 其一
张耒（宋代）

夜来雨声倒百川，老农起坐不敢眠。曰疑涨潦捲屋去，又恐涌水兴床前。

旦视山川一泥泞，流沛千顷新秧田。虾蟆相呼动百千，不念两股充庖煎。
出使德州承公送至东廓草亭饮饯
袁衷（明代）

晓辞枫陛出瑶京，冠盖如云驻草亭。自爱玉堂多故旧，远劳金马到郊坰。

行厨只管传新酒，太史无烦奏德星。明日锦帆湾渚上，都门回首柳条青。
渔村杂诗十首再和前韵
薛嵎（宋代）

此身闲却有来由，白发中年已上头。
莫道无官无可弃，从今放下一齐休。
送张守秘丞二首
刘克庄（宋代）

逐客门庭断履綦，时迂小队访茅茨。
追随雅有蓬山旧，爱助惭无薤水规。
舆腻岂为名士涴，羊碑长遣后人思。
安知昭代輶轩使，不向民间采此诗。
石井联句
傅概（宋代）

山川百千景，斯并诚夐绝。灵源若神涌，怪石肖天裂。

不与浊流并，恐是众泉杰。银汉河分派，玉壶冰借洁。

中夜声激怆，四时光秀澈。泾渭耻淆杂，潢潦愧涸竭。

润如周孔教，清比夷齐节。观鱼思文望，对岩梦武说。

我欲断谄佞，汲此洗剑血。我欲安庙社，磨此镂勋碣。

诗以志本心，书之非诡说。
朝雨
杜甫（唐代）

凉气晚萧萧，江云乱眼飘。风鸳藏近渚，雨燕集深条。

黄绮终辞汉，巢由不见尧。草堂樽酒在，幸得过清朝。
九日登九天阁三首 其一
胡奎（元代）

曜灵启旸谷，丹霞丽玄穹。晨朝回绛节，群真集珠宫。

登高览八极，逸兴凌空濛。中有古仙人，云是商山翁。

浩歌紫芝曲，此意无终穷。
听蝉
蕴秀（清代）

小亭斜坐近花栏，碧树清阴宿雨乾。听罢蝉声风曳去，绿波深处夕阳残。
书怀
释文珦（宋代）

寝时忘梦觉忘形，惟觉无心最可凭。
只作秋空云一片，内行教乘伦自消凝。
送陈用之远游
舒岳祥（宋代）

流水写清音，青山发令姿。
左右惟所取，囊箧恒相随。
君游且有日，欲访燕赵奇。
此行犹在眼，已作久别思。
君如生马驹，腾踏不可羁。
王良施辔勒，往献白玉墀。
胸中二三策，和扁为国医。
南士方世用，砭鍼贵适宜。
腰间黄金印，季子何必归。
丈夫轻四海，吾老不可期。
何以为君赠，梅花千里枝。
何以为我报，千首纪行诗。
宿山观
余靖（宋代）

孤枕秋宵永，山寒梦不成。
残灯背窗影，急雨带溪声。
未分山中老，空思日下名。
区区如逆旅，此际若为情。
迎春花
王照圆（清代）

顿觉阳和至，迎春早吐花。风来舒绿叶，律转斗黄葩。

冻蝶惊新梦，寒蜂出旧衙。预知天地意，逐暖露光华。
秋千
张炜（宋代）

吾今两鬓已成丝，每每逢春独自辈。
最恨秋千无力上，风流不比少年时。
满庭芳 赠于九皋先生
马钰（金朝）

休言百岁，七十者稀。那更不测。闲想妻男，自己总是行尸。眼前荣华境界，是昏迷、性命根基。如省悟，把家缘撇下，物外修持。灵利翻成懵懂，便蓬头垢面，密护玄机。真息绵绵，祥瑞遍满华夷。欲赴蓬莱径路，仗三千、功满云归。神光灿，与大仙相聚，有甚＊伊。
雪
李峤（唐代）

瑞雪惊千里，同云暗九霄。
地疑明月夜，山似白云朝。
逐舞花光动，临歌扇影飘。
大周天阙路，今日海神朝。
吴人嫁女辞
郑允端（元代）

种花莫种官路傍，嫁女莫嫁诸侯王。种花官路人取将，嫁女王侯不久长。

花落色衰情变更，离鸾破镜终分张。不如嫁与田舍郎，白首相看不下堂。
黄公滩一首
王阮（宋代）

水溯安流舟不难，人心自畏石头顽。黄公误听作惶恐，玉局先生盖谓滩。
村乐 其一
黄敏求（宋代）

槿篱围裹三间屋，棘堑周遭数亩山。雨后课儿耕种了，茅檐晴曝一冬闲。
怀智栖上人
尚颜（唐代）

临水登山自有期，不同游子暮何之。闲眠默坐身堪赏，

已去还何事可知。林鸟隔云飞一饷，草虫和雨叫多时。

思君最易令人老，倚槛空吟所寄诗。
十二月十六日后殿朝谒
孔武仲（宋代）

晨光先到帝王州，别殿珠帘不上钩。
万岁声齐山献寿，九门朝退海分流。
参差雉尾回丹陛，杳远鸡声下禁楼。
年少曾来奏词赋，钧天却记梦中游。
荷花盛开以病旬余不至亭上偶成二唐律
岳珂（宋代）

病襟傭策杖，天镜恰开奁。
青盖迷前浦，红妆间曲檐。
藻窥知鹭上，萍破识鱼潜。
会看吴公阵，宫蛙奏晓严。
寿宫谕叙庵李先生母边夫人
林俊（明代）

慈寿堂前啐酒卮，八旬三见抱曾时。庄椿旧喜连枝盛，仙桂垂曾结子奇。

张氏齐贤推老母，李家元直擅佳儿。甜馀蔗境都人识，贵有藜肠里妪知。

野茧车声银细细，木棉弓影玉差差。五纹刺绣衣教补，百衲勾连絮命披。

画寝翟帏光烂漫，禁庭象笏步委蛇。蘋蘩共致如生荐，樛葛兼垂逮下诗。

少伯岁支恩故厚，大官日给宠仍私。累朝诰轴年劳赐，奕叶科名善庆遗。

循例母封同邓国，纪言女宪续班姬。月轮几望光长满，曦驭濒秋晷转迟。

青鸟使传占福履，紫鸾笙引祝期颐。瑟琴早藉宜家力，俎豆终开作圣基。

欲和南飞酬世讲，䦱门半面觌坤仪。
表弟包颖见指（此子侍亲在饶州，累年卧疾）
徐铉（宋代）

常思帝里奉交亲，别后光阴屈指频。兰佩却归纶阁下，

荆枝犹指楚江滨。十程山水劳幽梦，满院烟花醉别人。

料得此生强健在，会须重赏昔年春。
和袁起岩郎中投赠七字二首
杨万里（宋代）

故人一别两相思，不但平生痛饮师。
胸次五三真事业，笔端四六更歌诗。
闭门觅句今无已，刻意伤春古牧之。
卧雪高人家谱在，春风政著紫兰枝。
述易述雅二章与赵清臣制帅
袁甫（宋代）

六十四卦，居谦纯吉。九四大臣，居位以德。满则易敧，盈兮斯食。

居谦下人，不违天则。此则伊何，元无损益。澄然太空，秉心居一。

明哲保身，神所辅翊。持此撝谦，与宋无极。

大雅不作，吁谟音希。公既奏功，衮衣盍归。归矢尔谟，琅琅厥辞。

用添帝聪，烛于几微。天位孔艰，夙夜弼违。逆耳为忠，隐情乃欺。

择乎二者，上帝监兹。煌煌祖业，忠臣念之。
夏秋之交小舟早夜往来湖中绝句
陆游（宋代）

酒旆摇摇出竹篱，扁舟远赴野人期。
一天风雨晚来恶，落尽白莲浑不知。
感兴二十七首 其八
方一夔（宋代）

种竹依远林，风急杪不折。同根有荣枯，枯枝先断截。

茫茫天壤间，小大各纠结。惟人具知识，兄弟况同血。

一居卿相位，仆妾借馀热。升沈各为谋，滴水不通泄。

人生骨肉亲，富贵犹一吷。丈夫属有思，莫笑袁刘拙。
山中杂诗 其一
边贡（明代）

下马古寺门，偶与山僧遇。相对两不言，蝉声在高树。
圃趣为友人
翟杰（宋代）

一湾流水四围沙，移竹栽梅趣不悭。春暖芳丛蝴蝶舞，雨匀深坞桔槔閒。

翠黏屐露苔稀扫，清隔车尘户返关。逐客日来相问姓，短琴横月小窗间。
寄庐山棕衣居士
韦应物（唐代）

兀兀山行无处归，山中猛虎识棕衣。

俗客欲寻应不遇，云溪道士见犹稀。
乌江东乡往还马上作二首之一
贺铸（宋代）

黄尘随马染征衣，十里江皋送客晖。
废井草荒蛙黾怒，下田沙客芋魁肥。
解缨拂树弄清浅，棋榻扫云飞翠微。
人生事事不如意，终日念归何日归。
临川绝无佳酒时得一醉戏书
陆游（宋代）

有酒时剧饮，无酒徒浩歌。
庭花五六株，老子独婆娑。
谁云苦寂寞，在我亦已多。
管弦万二千，一笑谢天魔。
梦作青城去，翠磴扪松萝。
又为平羌游，素月沉烟波。
觉来抚几叹，奈此桎梏何！流年不贷人，去去如飞梭。
山楼秋夜
周嵩（宋代）

孤形侣云汉，凉思满山楼。
高树自吟籁，清樽聊赏幽。
检书初志动，抚剑壮心留。
蟋蟀不知事，喧声何不休。
赠欧阳𣲤
刘秘（宋代）

妙笔君今第一人，心欺造化夺天真。精明形骨从来一，移入青缣作两身。
题松茂兰馨图二十韵
胡应麟（明代）

霁日明松桧，光风毓蕙兰。一弧悬海上，双舄堕云端。

殿宇金茎悬，庭阶玉树团。丹膏凝琥珀，翠萼绽琅玕。

五粒垂山径，孤根翳石坛。沅湘思楚客，泰岱觅秦官。

劲节回春意，幽芳袭岁寒。亭亭标院落，冉冉拂栏杆。

突兀朝霞映，纷披夕露漙。当风旂猎猎，杂雨佩珊珊。

鸑鷟文犹贵，熊罴梦未阑。燕台新骥足，渭渚旧渔竿。

象纬中天谪，波涛弱水残。含饴呈极乐，设醴助清欢。

火枣频餐易，冰桃乍得难。后堂罗管籥，中路集衣冠。

北极催纶诰，南冥兆羽翰。青云传上国，紫气接长安。

奕叶清芬播，茏葱瑞霭蟠。云礽八千祀，绛阙下还丹。
春归终南山松龛旧隐
李白（唐代）

我来南山阳，事事不异昔。却寻溪中水，还望岩下石。

蔷薇缘东窗，女萝绕北壁。别来能几日，草木长数尺。

且复命酒樽，独酌陶永夕。
赠赵言
黄庭坚（宋代）

饶阳赵方士，眼如九秋鹰。
学书不成不学剑，心术妙解通神明。
医如俯身拾地芥，相如仰面观天星。
自言方术杂鬼怪，万种一贯皆天成。
大梁卜肆倾宾客，二十余年声籍籍。
得钱满屋不经营，散与世人还寄食。
北门尘土满衣襟，广文直舍官槐阴。
白云劝酒终日醉，红烛围棋清夜深。
大车驷马不回首，强项老翁来见寻。
向人忠信去表襮，可喜正在无机心。
轻谈祸福邀重糈，所在多于竹苇林。
翁言此辈无足听，见叶知根论才性。
飞腾九天沈九渊，自种自收皆在行。
先期出语骇传闻，事至十弓中时病。
轮囷离奇惜老大，成器本可千万乘。
自叹轻霜白发新，又去惊动都城人。
都城达官老于事，嫌翁出言不妩媚。
有手莫炙权门火，有口莫辩荆山玉。
吴宫火起燕焚巢，当时下和斮两足。
千里辞家却入门，三春荣木会归根。
我有江南黄篾舫，与翁长入白鸥群。
游长安诸寺联句。光宅坊光宅寺。中禅师影堂联句
段成式（唐代）

名下固无虚，敖曹貌严毅。洞达见空王，圆融入佛地。 ——张希复

一言当要害，忽忽醒诸醉。不动须弥山，多方辩无匮。 ——郑符

坦率对万乘，偈答无所避。尔如毗沙门，外形如脱履。 ——段成式

但以理为量，不语怪力事。木石摧贡高，慈悲引贪恚。 ——升上人

当时乏支许，何人契深致。随宜讵说三，直下开不二。 ——段成式
福昌官舍后绝句十首
张耒（宋代）

风吹春日下南山，尚有轻冰结暮滩。
何事鸳鸯故相守，清溪不怕夜栖寒。
杂曲歌辞·十二月乐辞·正月
李贺（唐代）

上楼迎春新春归，暗黄著柳宫漏迟。
薄薄淡霭弄野姿，寒绿幽泥生短丝。
锦床晓卧玉肌冷，露脸未开对朝暝。
官街柳带不堪折，早晚菖蒲胜绾结。
古乐府 其三
程垣（宋代）

莫嫌秋后扇，明年还六月。凄凉暂离别，恩情难断绝。
春夜感怀寄席大光
陈与义（宋代）

管宁白帽且蹁跹，孤鹤归期难计年。
倚杖东南观北变，伤心云雾隔三川。
江湖气动春还冷，鸿雁声回人不眠。
苦忆西州老太守，何时相伴一灯前。
原武祈雨有应呈诸同僚
周行己（宋代）

嗷嗷忧旱魃，恳恳叩神祠。自疏官多旷，无辜岁莫饥。

奇峰俄变黑，甘液遽如筛。雷电宁无物，风云自有师。

荒郊回沃壤，荣穗发萎枝。摄邑乖为政，同僚实副时。

民心惟礼义，邦本系安危。食足无他事，恩馀及我私。

白看云子粒，滑想杜陵匙。拂拭莱芜甑，香炊定可期。
寄成都监库石屯田远叔
文同（宋代）

一年同住夹城中，小圃高斋幸见容。吟尽物题春唱和，讲穷人事夜过从。

寻芳待去门前约，访古邀回道上逢。别后西楼不堪倚，满川林木暮云重。
杏花天 咏千叶杏花
董元恺（清代）

千丝雨湿东风剪。短墙外、红轻翠软。绛绡重叠胭脂浅。艳夺桃花人面。

倚云栽、日边开遍。和笑折、明霞舒卷。一枝妒杀红儿见。沽酒这家庭院。
送龚鼎臣修撰知兖州
刘攽（宋代）

楚国清名世岂知，郡章新得泰山归。静思雕鹗霜天势，却看蓬瀛客旆飞。

去国鬓毛休变色，还家传瑞已生辉。翠华早晚东巡守，驰道离宫接帝畿。
述行言情诗 其四十二
祝允明（明代）

驱车出衡门，薄游览九州。东征略瀛海，西陟升昆丘。

冠巾岱华竦，襟带江河流。验迹章亥趾，裁贡禹王畴。

汎观山海图，遐寻府穴幽。八维何所极，撮土此可求。
谢择之学士惠示吏隐宜春郡十诗因成五十六言奉答
阎珣（宋代）

达观终知世事劳，利名都是一鸿毛。登瀛自有仙游乐，缓带何妨吏隐高。

深意庇民跻富寿，正辞华国耸英髦。抟风九万期鹏翼，且傲松轩弄彩毫。
龙眠行留别修颙禅师
郭祥正（宋代）

桐乡山水天下名，龙眠气势如长城。重冈复岭跨三郡，磐压厚地攒青冥。

东南佛寺号投子，寺门洞启原无扃。雪峰三来道方契，凿井百尺穿重冰。

至今善利永不泯，辘轳夜转闻寒声。慈济玄谈载金刻，龟趺鳞甲光荧荧。

谁忧怪变碎以斧，半落崖下莓苔青。时移岁晚人事塞，高座窃据非真僧。

白云徒侣半凋落，泉石往往荒柴荆。我来抉弊眼除眯，颙自寿至人天迎。

随车贝叶五千卷，宝藏突兀同时成。张翁好施古亦少，助我福地还中兴。

老禅咒龙未三日，泉发石上吁可惊。晨厨千僧用无尽，琅玕引溜何泠泠。

城中客少民事简，屡携茗酌来煎烹。叩师玄关问至理，心地拂拭菱花明。

妙峰胜会岂殊此，迷即成凡随死生。明朝官满重回首，别师写作龙眠行。
五月四日与同僚南楼观竞渡因成小诗四首明日同行可元章登楼又成五首 其六
王十朋（宋代）

舟人鼓楫呼何在，声似湘沅江上声。更听刘郎竹枝曲，不论南北总伤情。
戏示子舍二首 其二
曹勋（宋代）

日日有花终日赏，时时酌酒亦时醒。今年剩得优游乐，亭榜宜书醉景亭。
孔颜画像
许景衡（宋代）

亭亭一气自浑沦，蔼蔼和风与庆云。画手千年聊写似，岂知天未丧斯文。
戏题四老堂十首 其二
张守（宋代）

兄弟当年七业兴，精神如鹤齿如冰。升沈存没今如许，且作随堂粥饭僧。
山居戏题
陆游（宋代）

海山缥缈斸云痀，扫地焚香悦性灵。
嫩白半瓯尝日铸，硬黄一卷学兰亭。
衰颜冉冉临清镜，华发萧萧倚素屏。
尊酒不空身见在，莫争天上少微星。
送吴照邻都官通判成都
梅尧臣（宋代）

君家妇何贤，舍舟具车毂。
五年梦在梁，三年行向蜀。
迢递今日同，辛勤昔时独。
看花久莫留，买锦慰不足。
归来儿女大，婚嫁应相续。
杏坛坊
王珪（宋代）

几年文字齿将刓，驷马今游一驻鞍。
自笑不如虎贲士，翻令捉臂笑儒冠。
路西田舍示虞孙小诗二十四首 其二十三
李之仪（宋代）

数亩田荒积渐耕，常忧坝损害垂成。传闻赵魏推盟主，便觉如云照眼明。
五月二十八日四绝
舒岳祥（宋代）

蜂影过窗急，雏声出树繁。
经时不吐句，此日独窥园。
次韵江道可见寄五绝 其一
徐瑞（宋代）

戎压尘沙汗血劳，君如孤鹤立危梢。何时过我长松下，共候风炉涌雪涛。
无题
仇远（元代）

粉围香阵画梁尘，几梦梨花漠漠云。
一夜春风忽吹醒，镜中白发不须耘。
襄阳蹋铜蹄歌三首
萧衍（南北朝）

陌头征人去，闺中女下机。含情不能言，送别沾罗衣。
秋热
宋祁（宋代）

风物连南国，炎威逼早秋。
堕飞波上翼，误喘月中牛。
云杼衣全解，冰壶渴未瘳。
此时班女怨，虚为素纨愁。
宁宗郊前朝献景灵宫二十四首
真宗（宋代）

持翟成象，秉朱就列。
旄乘整溢，凤位诸节。
挥舒皇文，歌蹈无烈。
合好效避，福流有截。
黄岗寓馆作
李时（宋代）

闲居迎送少，日对小山横。雨过秋阳减，天虚夜气清。

候虫依壁韵，野火隔溪明。迢递谁家笛，西风一雨声。
赠无住道人徐孟孺
王世贞（明代）

汝不从相生，亦不从相灭。云胡为相住，幻作一切法。

有住闇室中，触眼不见物。无住日丽天，畴能遁毫发。

六用时现前，真空了不涉。超然三界外，何縳亦何脱。

我本绮语人，年来畏犁舌。为汝说无住，乃至无可说。
杏花雨
梁松年（清代）

胭脂淡冷罩冰绡，宋玉墙东绛雪飘。一夜小楼听不尽，几村新涨泛红潮。
古意
薛季宣（宋代）

荷芰藕生莲，每忆心中苦。拟掇断根苗，丝结千千缕。
南剑溪上
戴复古（宋代）

长舟不用柂，沙上木为蒿。
溪路湾环转，滩声日夜号。
居人不觉险，行客始知劳。
四望无平地，山田级级高。
木兰花令 其二 睡起感事
夏言（明代）

闭门那管风和雨。无奈黄鹂啼碧树。一场春梦竟难明，千里家山更何处。

怀抱无端谁可语。闲拈世事从头数。愁如急浪滚将来，身似弱云飞不去。
山中遣兴五首
李流谦（宋代）

嗣圣承尧禹，图书未见之。
兵威轻破竹，天意决占龟。
燕雀甘藜莠，蛟龙或沼池。
但令无战伐，贫贱亦何辞。
有所叹五首
张耒（宋代）

卫青功高不荐贤，犹有苏建能拳拳。
魏其已诛武安死，将军畏祸无敢言。
田窦安知天下士，可是一言谁得罪。
当忧磊落世上奇，白头骑奴安得知。
江上看山
苏轼（宋代）

船上看山如走马，倏忽过去数百群。
前山槎牙忽变态，后岭杂百如惊奔。
仰看微径斜缭绕，上有行人高缥缈。
舟中举手欲与言，孤帆南去如飞鸟。
效赵学士体成口号十章献开府太师
司马光（宋代）

首夏清和新雨晴，绿莎细软不妨行。
园夫遮道白何事，栀子花开斑笋行。
朝寒
张耒（宋代）

朝寒卯饮已战胜，煮饼一瓯充午饥。
便是衰翁一日了，夜炉茗果亦随宜。
有感韩鲁一首
项安世（宋代）

道散斯文体尚浮，韩鲁力与化工侔。
山瞻泰贷岩岩聋，河出昆仑混混流。
长庆从官销不得，熙宁丞相挽难留。
沧州奏疏潮州表，犹被人拈作话头。
送知县苏秘丞移英州
李觏（宋代）

大邑曰南城，唯君治道行。何曾设钩距，到底是聪明。

鼎在神奸伏，鹰来鸟雀惊。诈穷多自笑，刑重亦知平。

府史如廉士，农桑学颂声。在官嗟不久，丕绩已垂成。

岭路当过庾，州图喜得英。远人天与幸，弊俗日将清。

游刃非无地，抟风别有程。上心应寤寐，彝器待书名。
自释二首 其二
郭祥正（宋代）

遭时如尧舜，击壤欢且歌。归田尚叨禄，天宠固已多。

敢复邀长年，寓景随流波。有酒即觞酌，风日眷清和。

俯悲秦晋士，含饥避干戈。
赠郡士张梦锡赴南宫试
金梁之（宋代）

秧针刺水麦锋齐，漠漠平沙白鹭飞。
尽道春光已归去，清香犹有野蔷薇。
踏莎行（赠傀儡人刘师父）
刘仁父（宋代）

不假牵丝，何劳刻木。天然容貌施妆束。把头全仗姓刘人，就中施写秦城筑。

伎俩优长，恢谐软熟。当场喝采醒群目。赠行无以表殷勤，特将谢意标芳轴。
报师恩 俗瑞鹧鸪
王哲（金朝）

地仙中仙与天仙。认得三田月正圆。自己若能施笑面，那人未肯便兴拳。撇＊弄脚虚粘地，猛烈回头合上天。若被利名牵绊住，十分失了好因
临江仙
山主（元代）

鼓打三更情悄悄，寂寥庭院凄凄。银灯风过灭残辉。

当空雁叫，切切向南飞。弄了浮生悔恨，如来曾运深悲。

漫漫险浪法船回。当初无分，今日怨他谁。
偈二首 其二
释禧誧（宋代）

丹霞有个公案，从来推倒扶起。今朝普示诸人，且道是个甚底。
戏寄南华翁 其一
黄裳（宋代）

南华翁也为官忙，能用牛刀亦是庄。归去来兮归未得，一山风月委寒堂。
和江文通杂拟诗三十首 其三十 江文通
弘历（清代）

莫悲生别离，脩途况玉关。送君未云去，问君何日还。

身非湘竹枝，泪痕何团团。含情默无语，岁晏愁节寒。

愁来曷有涯，同心而阔离。愿为连理树，尚有相背枝。

愿为影与形，依倚两不移。
挽武龙蹇巡检 其二
阳枋（宋代）

叩户忆曾识，升堂期再寻。仙游诚绝往，俗虑苦盈襟。

菡萏晚犹好，荼蘼霜不侵。思君望阡陇，远树白云深。
重九感兴三首 其一
叶颙（元代）

牛山远在乱云中，暮霭荒烟寄断鸿。陶令归来官况懒，孟嘉去后酒杯空。

羞将白发欹乌帽，笑看青松老翠峰。千载英豪一时事，菊花冷淡怨秋风。
春雨不止二首
杨万里（宋代）

春雨如毛又似埃，云开还合合还开。
怪来春晚寒如许，无赖桐花领取来。
贤者之孝二百四十首·刘献之
林同（宋代）

百行孝为首，诸人傥未知。
下帷空自苦，蹑屩竟何裨。
喜刘主簿归
刘黻（宋代）

同是青藜一祖来，晚成天欲成其才。
家里传虎榜承渥，人说牺经旧屡魁。
春色风流都羡柳，岁寒事业莫过梅。
谁怜历落如蕡者，閒把离骚嚥一杯。
修上人出觉范送行诗言别因次韵饯之
饶节（宋代）

上人丘壑姿，韵出馀子右。已经老洪目，云是江南秀。

访我白崖巅，喘汗经层岫。初无一日雅，恍若十年旧。

胡床气未稳，牙签出深袖。我居人迹绝，特坐岁时久。

子来亦遽去，既别重回首。招提送客还，松户闭春昼。
菩萨蛮
史介翁（宋代）

柳丝轻飏黄金缕。织成一片沙窗雨。斗合做春愁。困慵熏玉篝。

暮寒罗袖薄。社雨催花落。先自为诗忙。蔷薇一阵香。
灵山观
程俱（宋代）

入梦无黄石，收身赖赤松。濯冠临皖水，执简叩灊峰。

司命开琳阙，明光下玉龙。高灵心拱卫，江海势朝宗。

清夜垂星斗，空山答鼓钟。云车来绛节，风马上丹封。

楼观参差见，岩崖转仄容。山川瞻胜异，蘋藻荐严恭。

凡骨应难换，幽人岂易逢。他年华山藕，安用葛陂筇。
月氏王头饮器歌和杨铁崖
李费（元代）

太白入月月欲颓，胡风吹堕白龙堆。血函模糊截仇首，半腕刳作玻璃杯。

目眦生红酒微缬，戎王胸堂沃焦热。青毡帐下唱胡歌，三十六国皆胆裂。

金篦搅红红欲凝，脑中犹作铜龙声。千年古恨恨未平，怨魄飞作精卫精。

君不见，漆身复仇仇未复，地下义人吞炭哭！
次韵朱晦翁十梅 落梅
王炎（宋代）

幽人自爱花，花落恨岑寂。岂悟化工意，褪花方著实。
题王吉丞孝廉龙砂诗存三首 其二
张廷寿（清代）

才人渊薮旧根苗，毅魄忠魂赋大招。尽道龙砂山色好，张王戚贡话前朝。
竹溪直院盛称起予草堂诗之善暇日览之多有可
刘克庄（宋代）

触热慵休息，谁知志士心。
既名为恶木，不可就繁阴。
炎赫当三为，轮囷欲百寻。
蔽牛徒隐映，下马复沉吟。
浊世无孤竹，中原有邓林。
飘然远游兴，散发更披襟。
见后雁有感
司空图（唐代）

笑尔穷通亦似人，高飞偶滞莫悲辛。

却缘风雪频相阻，只向关中待得春。
咏贫士 其四
陶渊明（魏晋）

安贫守贱者，自古有黔娄。
好爵吾不荣，厚馈吾不酬。
一旦寿命尽，弊服仍不周。
岂不知其极，非道故无忧。
从来将千载，未复见斯俦。
朝与仁义生，夕死复何求。
注十明论
释德洪（宋代）

了知无性灭无明，空慧须从戒定生。频呼小玉元无意，只要檀郎认得声。
凤栖梧（湖头即席，长翁同赋）
高观国（宋代）

西子湖边眉翠妩。魂冷孤山，谁是风烟主。相唤吟诗天欲雨。嫩凉不隔鸥飞处。

移下天孙云锦渚。翠盖牵风，绰约凌波女。清约已成君记取。月明夜半鱼龙舞。
家君为张丈明叔段丈处厚作诗集序小子赞之
李处权（宋代）

二老学而穷，超然以诗鸣。
雍容三百篇，一一韶与韺。
挺特汜水诗，强梁与古争。
寂寥会隐篇，澹荡遗心营。
珠玑沦瓦砾，有时应夜明。
过者剧千万，岂无一不盲。
我父实久要，早以文会并。
兹来唱无和，樽酒怀平生。
遗篇乃见属，悼往泯厥声。
欻然奋长笔，摭实无过情。
而今且谁托，两族俱凋零。
从古作者意，所务非近程。
徐观百年内，污世曷足名。
秋日遣兴二首
李洪（宋代）

倦憎秋暑炽，閒喜雨馀清。
个个萤相照，娟娟月独明。
湿蜗粘壁死，寒草上阶生。
吟咏徒愁思，呜咽不得平。
过白沙岭寄同年张砚斋
查嗣瑮（清代）

积翠浮空不见峰，群峰俱拥万株松。怪来小驿重关路，忽与千岩万壑逢。

丹壁斜飞千尺练，白云遥送一声钟。龙眠居士如相识，画我山庄第几重？
开禧丁卯制置使叶宝文团结淮西山水寨四十七
孔盖（宋代）

专阃威名仰四驰，韬铃秘铧快图披。
守江不若守淮阴，御故何如料敌奇。
棋墅无惊惟太傅，风寒能护是良医。
投鞭那有流堪断，屹立长城报主知。
守惠济闸遇宋西樵明府运铜北上共饮至醉作歌贻之
韩崶（清代）

黄河西来直如箭，闸高三板苦臼战。孤篷兀守睡惛腾，洗眼忽臼故人面。

间关万里来滇南，飘泊一官同客燕。倔强不善事上官，转运京铜八十万。

昆吾之质精且良，磈礌历落装满舱。远从巴峡穿瞿塘，石齿衙衙森剑铓。

訇然撞击首尾张，委弃岂汝能周防。绳缒万夫沈水取，入饱蛟龙出豺虎。

江声呜咽江水赤，千百曾无返十五。来时孟秋今孟夏，十月征程半天下。

惊魂羁魄天公怜，从今王道真平平。忆昔长安同跃马，交情脱略世应寡。

岂料年来迹转迷，那知今日杯重把。男儿自是可怜虫，吾辈原非食肉者。

波平月上清风来，安得河水变玉醅。与君长夜倾千杯。

所惜明朝闸板开，眼前呼舞俱尘埃。
剡县法台寺灌顶坛诗
张继（唐代）

九灯传像法，七夜会龙华。月静金田广，幡摇银汉斜。

香坛分地位，宝印辨根牙。试问因缘者，清溪无数沙。
送蜀僧潮音归乡
韩驹（宋代）

野水有善溉，山云忽为霖。古来出世士，亦有利物心。

上人成都来，袈裟尘土侵。两屦踏京国，一钵提丛林。

诸公握手旧，孰不低垂簪。尚陋汤休诗，肯鼓庭兰琴。

独说众妙行，听者开烦襟。我作五字偈，弥天识潮音。
五凤曲
李攀龙（明代）

梧桐生高冈，凤凰鸣中央。三百六十鸟，翁杂朝四方。

其东鸣青鹖，其西鸣鹔鹴。鸑鷟鸣其阴，鹑雀鸣其旁。
拟游白鹿洞未果
陈曾寿（清代）

东林香火散秋烟，淡薄儒门更可怜。问道不曾逢总老，结庐何可访穷禅。

山空疏把文公盏，潮落都无子静船。欲扫斋坛寻旧约，洞门云锁已千年。
此君亭歌次毛公韵
王祖道（宋代）

君不见太白之精下人间兮，昔人号尔谪仙翁。君不见不为苍生起兮，谢安携妓山之东。

玉堂主人绣衣客，邀我载酒金莲宫。小亭环立千竿竹，参天百尺系阴重。

岸巾散发对此坐，一日无君谁我同。夜来霜压北枝重，剩见钟云数尺峰。

玉实幽香仪彩凤，日华转影筛金栊。孤干未甘春雪折，青阴不逐秋风红。

长随桧柏老刚劲，不羡桃李争鲜浓。我爱此君有直节，肯学蟠木求先容。

我爱此君岁寒志，长笑霜井落青桐。大夫老松邀我侣，三品顽石徒誇雄。

不作湘江儿女泣，苍梧云散愁盈胸。夜深明月满亭户，此君入我怀袖中。

故人来兮七贤至，开门满坐生清风。此君此君听我语，藏器于身兮，终奏太庙歌黄钟。
虚空
陈曾寿（清代）

鸭子过新罗去，国师在鼻孔中。时无石巩好手，如何捉住虚空。
寄题相州荣归堂
欧阳修（宋代）

白首三朝社稷臣，壶浆夹道拥如云。金貂争看真丞相，竹马犹迎旧使君。

岂止轩裳誇故里，已将钟鼎勒元勋。不须授简樽前客，好学平津自有文。
折梅
杨公远（宋代）

折时须拣带苔枝，两蕊三花儘自奇。
簪向银瓶全俗了，古铜瓶浸恰相宜。
别黄徐州
陈师道（宋代）

姓名曾落荐书中，刻画无盐自不工。
一日虚声满天下，十年从事得途穷。
白头未觉功名晚，青眼常蒙今昔同。
衰疾又为今日别，数行老泪洒西风。
喜闻三十弟消息
李处权（宋代）

喜得真消息，仍安岭表居。
深知道路远，不在信音疏。
荔子应怜汝，槟榔敢笑渠。
一年看又尽，兄弟意何如。
荆台
孙光宪（五代）

百尺荆台草径荒，如何前日谓云阳。
古今不尽迁移恨，依旧台边水渺茫。
湖上迟客
张元凯（明代）

石湖溪水碧于苔，烟雨扁舟去复回。恰有桃花一千树，春风能迟阮郎来。
卜算子
沈瀛（宋代）

睡觉五更钟，正好深提省。只看如今梦几般，觉后原无影。

明暗若从来，且道来从甚。不是空生不是根，认取真如性。
句 其一
刘子澄（宋代）

世间此物多为马，宝剑还宜出上方。
赠僧宗佑
黄彦臣（宋代）

潇潇丰姿迥不同，少年来住此禅丛。
谁知今日佑和尚，便是当年钟令公。
句
高似孙（宋代）

不是桂菊蟹。如何能好秋。
携六弟至遁庵兄处夜话
李文安（清代）

夜来间过东邻话，风雨残镫索斗茶。惭愧宦游成底事，年年春草滞天涯。
玉楼春·戏林推
刘克庄（宋代）

年年跃马长安市。客舍似家家似寄。青钱换酒日无何，红烛呼卢宵不寐。
易挑锦妇机中字。难得玉人心下事。男儿西北有神州，莫滴水西桥畔泪。
读李处士颙襄城纪事有赠
顾炎武（明代）

踯躅荒郊酹一樽，白杨青火近黄昏。终天不返收崤骨，异代仍招复楚魂。

湛阪愁云随独雁，颍桥哀水助啼猿。五千国士皆忠鬼，孰似南山孝子门。
寄徐直翁侍郎二首
刘克庄（宋代）

锐惰皆由气所为，浩然不屈是男儿。
未知重入修门后，何似初攀折槛时。
已有客贻绝交论，岂无人取送行诗。
勿令一种求疵者，妄议君侯凤德衰。
寿安宣相 其四
吴泳（宋代）

文俗诸儒恋局中，何曾度外看英雄。连鸡纵不能资夏，捕鹿何妨暂掎戎。

静抚时机渔者得，遥观敌运兽之穷。书生准拟浯溪石，明写中兴第一功。
再用韵三首
裘万顷（宋代）

凤台仙姊卷银篁，归去瑶池试晓妆。
剩粉残脂无处著，化为风絮满池塘。
丙戌冬日山中感事八首 其五
陈邦彦（明代）

一幅离骚酒一瓶，三竿红日醉初醒。委禽谁与分南晰，负宠饶他自尹邢。

措大行藏终是拙，干戈消息未堪听。宗门较许容强项，不读心经读易经。
凤皇陂
王禹偁（宋代）

次公治颍川，仁政被一方。
神物不藏瑞，兹焉集凤皇。
在昔奏箫韶，舜庭来跄跄。
西伯有至化，亦见鸣岐阳。
仲尼岂无德，已矣空悲伤。
夫何刀笔吏，而能致殊祥。
我来过荒陂，烟草但苍苍。
缅怀汉循吏，史笔恐未详。
再过宜兴舟中见芍药数枝忆淮乡花之盛为之怅
仲并（宋代）

故眼相看未作疏，平生风味是吾庐。
娉娉袅袅谁家子，浪说倾城总不如。
题达磨渡芦图
林希逸（宋代）

白头浪中碧眼胡，赤脚笑踏雁衔芦。太平寺主不知我，观音后身谁诳渠。

是身如幻本来空，偶然游戏非神通。当年涉海向震旦，扁舟本与商胡同。

君不见壶丘弟子御风飞，犹有所待周笑之。又不见横抛锡杖渡水僧，回瞻黄檗称大乘。

此胡法器更奇在，何曾以此为圣解。萧郎不悟义不留，却要时人略惊怪。

异时埋骨寄熊耳，万里西归提只履。忽从葱岭遇宋云，雅意依然今日是。

此图谁笔面如活，客来却咏凌波袜。若将底事比渠侬，老胡暗中定羞杀。
又用韵答何上舍
徐元杰（宋代）

腊雪多为瑞，丰穰隔岁知。
林峦银劒戟，苑囿玉壶池。
映几孙书饱，卧冰祥母饥。
疾风看正色，余事付清诗。
好事近（中齐惠念，赐词俾寿，不胜岁寒兄弟之意）
刘辰翁（宋代）

□后百年闲，元度自伤来暮。打破虚空无碍，共乘龙飞去。

更参破后句如何，此事未能付。前遇小桥风雪，是君诗成处。
酬吴著作
郭祥正（宋代）

醉乘黄犊穷山河，倏然遂向桃源过。桃源尽处见城郭，万家源源闻弦歌。

主人喜扫溪上榻，爱我鬓发尘埃多。旋呼琼液注玉斝，麟孙出拜能吟哦。

使令劝我须醉倒，不知与世为谁何。醒来忽别未十日，敢期佳句传灵波。

千年不落一字俗，凛凛秋风吹太阿。大才小用小有补，牛羊茁壮馀无他。

何时赴诏玉京去，万物待子能调和。
辛法司
卢照邻（唐代）

南国佳人至，北棠罗荐开。长裙随凤管，促柱送鸾杯。

云光身后落，雪态掌中回。到愁金谷晚，不怪玉山颓。
旅邸久寓出郊有作
多隆阿（清代）

旭日流晖处处同，才知暖律入辽东。疏杨细柳全含绿，文杏夭桃尚未红。

已见阳光猜野马，还将雨意卜飞虫。栽培倾覆因材笃，谁体天心补化工。
十三元
释函是（明代）

寒波汎不极，琼路易迷源。积曜夕沈壑，微光晓在门。

遮空时欲下，舞屑忽成繁。深谷无炎热，层冰岂自存。
赵十四兄见访
王昌龄（唐代）

客来舒长簟，开閤延清风。但有无弦琴，共君尽尊中。

晚来常读易，顷者欲还嵩。世事何须道，黄精且养蒙。

嵇康殊寡识，张翰独知终。忽忆鲈鱼鲙，扁舟往江东。
次韵范子仪东山之什
苏籀（宋代）

东隅岭峤纡层出，浓翠春妆日夕佳。
僧老林丘党猨鹿，地灵山泽产龙蛇。
井泉移得天台脉，洞壑时开阆苑花。
可笑篮舆趁斜日，白云回首梵王家。
青灯独誓诗为黎门烈妇邢氏作
郑廷鹄（明代）

东坑茅舍薄斜阳，少妇含冤祇自伤。两虎在门空吼吼，孤灯终夕独煌煌。

换油未了馀生积，别室谁怜掩泪汪。裂帛声中人已散，海桃何处问纲常。
世事有可忧叹者作八化诗
倪元璐（明代）

鹯凤亦难必，肉咮化大拳。上功凭枉棒，下考等重渊。

哭虎将焉避，捕蛇亦岂全。司勋无定论，少府量金钱。
祥符寺追和文敬所壁间韵
汪泽民（元代）

苍山寒日近禺中，揭浅缘深足茧重。仙子未归辽海鹤，轩皇曾驭鼎湖龙。

诗题古壁无人续，梦断钧天何处逢。欲问古侯应不识，空遗萧寺锁云峰。
岷山万松图
张元干（宋代）

叠嶂连娟入翠微，乔松蔽日有孙枝。江流不尽松声远，云栈行人力困时。
一剪梅 六月望
吴湖帆（清代）

簟枕邀凉醒酒般。金粟檀栾。红粉阑干。一帘云影趁盘桓。

春思漫漫。秋水漫漫。

十二屏山照合欢。花满怀潘。香满偷韩。良宵天许任情拚。

月也团圞。人也团圞。
步出夏门行
曹叡（魏晋）

步出夏门。
东登首阳山。
嗟哉夷叔。
仲尼称贤。
君子退让。
小人争先。
惟斯二子。
于今称传。
林钟受谢。
节改时迁。
日月不居。
谁得久存。
善哉殊复善。
弦歌乐情。
商风夕起。
悲彼秋蝉。
变形易色。
随风东西。
乃眷西顾。
云雾相连。
丹霞蔽日。
彩虹带天。
弱水潺潺。
叶落翩翩。
孤禽失羣。
悲鸣其间。
善哉殊复善。
悲鸣在其间。
朝游清泠。
日暮嗟归。
{?戚}迫日暮。
乌鹊南飞。
绕树三匝。
何枝可依。
卒逢风雨。
树折枝摧。
雄来惊雌。
雌独愁栖。
夜失羣侣。
悲鸣徘徊。
芃芃荆棘。
葛生绵绵。
感彼风人。
惆怅自怜。
月盈则冲。
华不再繁。
古来之说。
嗟哉一言。
西湖十咏为李载章题 其一 苏堤春晓
张宁（明代）

杨柳满长堤，花明路不迷。画船人未起，侧枕听莺啼。
用前韵答翁子静
朱松（宋代）

客心既岑寂，节物亦倥偬。幽篱菊初暗，深壑梅已动。

古人傲尺璧，顾谓寸阴重。欲从夫子游，掣肘愧不勇。

松高节磊砢，鹤老格清耸。当知山泽臞，谁羡将相种。

一官戏人间，丛书以自拥。微言闻绪馀，三叹手辄拱。

青天本寥廓，不受云雾滃。愿言瞻清明，茗碗不辞捧。
送任寿朋赴襄阳令
项安世（宋代）

潭心山顶碑何在，凤翥龙翔梦亦非。
野锸狼烟参井亩，城开雁亦入江圻。
蟠胸橐帙千年当，手到鸡锋一映微。
应待经行阡陌偏，唤登文石问兵机。
水调歌
黎廷瑞（宋代）

腰缠十万贯，骑鹤上扬州。诗翁那得有此，天地一扁舟。二十四番风信，二十四桥风景，正好及春游。挂席欲东下，烟雨暗层楼。
紫绮冠，绿玉杖，黑貂裘。沧波万里，浩荡踪迹寄浮鸥。想杀南台御史，笑杀南州孺子，何事此淹留。远思渺无极，日夜大江流。
过鼌掾端智
贺铸（宋代）

西风吹晚雨，饥雀噪寒丛。
文举对谈客，坐慙觞豆空。
咄嗟宦游子，贫病略相同。
斗俸折腰得，醉钱常不供。
君看北里儿，高堂燕歌钟。
虽夸酒无算，饱德何由丰。
吾岂乞墦者，不为妻妾容。
永怀冰蘖操，未媿屠酤雄。
敬简堂分韵得月字
朱熹（宋代）

煌煌定方中，农隙孟冬月。君侯敞斋扉，华榜新未揭。

我来适兹时，亦有大夫茇。清觞不留行，晤语得超越。

更看雷雨势，翻动龙蛇窟。襟怀顿能输，肝胆亦已竭。

老仙来何方，湖海气硉矹。君侯敛袂起，颠越承屦袜。

坐人惊创见，引去殊卒卒。伊余不忍逝，顿首愿有谒。

人生均秉彝，天造岂停歇。云何利害判，所较无一发。

兹焉辨不早，大本将恐蹶。吾言实自箴，君听未宜忽。
醉歌行
何桂珍（清代）

火云腾空作紫绛，玉女素趺骑采虹。羿弓迕月嫦娥降，霞浆浮𧣴清腑脏。

与我三夕敛衽让，欲饮不饮却羞量。飞琼吹箫双成唱，雪靥银齿恣谑浪。

天风忽吹气晃荡，织女招手天河上。石室机张三万丈，自言此工殊可怆。

我欲从之窥帝仗，三辰七宿形模壮。王母嗔顾谁所谤，翻然一觉堕烟瘴。

梧月在窗梅插帐，炉烟已烬俄蓬放。山城漏点橹牙向，行人夜趁广江涨。
江南弄七首 其三 采莲曲
萧衍（南北朝）

游戏五湖采莲归。发花田叶芳袭衣。为君艳歌世所希。

世所希。有如玉。江南弄。采莲曲。
上督府公生日诗（并序）
徐渭（明代）

嘉靖己未秋九月廿有六日，恭逢督府胡公之生辰，于是文
武吏士及乡大夫士若耆旧宾客，以公自镇抚以来，功在东
南者实大且远，乃相与各抱其所有，以为公长久祝。
而公于今年春夏之交，受诸道告捷之后，奏凯天阙，戢兵
海隅，民物熙和，甸宇清廓，惟兹嘉诞，适届其时，萸菊
交芳，天日俱朗，旌旗应爽气而弥肃，铙吹协商飚而并远
，庆者云集，万众一辞，比之往昔，益为隆盛。
某小子叨沐宠荣间，尝一佩笔操铅以奉侍幕下，虽愚贱少
文，不敢自附于众人之后，至于仰清光，祝久远，其心固
无异于众人也。
谨撰长篇一首，凡百句，奉伏门下，以充献寿之礼。
自知拙陋，无所发抒，然慕恋恩私，欣喜盛事，自不能已
于言耳。
远曙轻笼海色苍，凉釭新荐菊英黄。
清秋此日逢华诞，绣褓当年绕异香。
地与人文增气象，天为王国产祯祥。
壮猷未老如方叔，秘略曾传似子房。
初捧兵符分虎竹，再衔使命驭龙骧。
森罗岛屿诸夷会，锁钥门庭一面当。
刁斗不传人自乐，牙旗欲动势偏扬。
雄豪定远遥辞汉，宽大汾阳近在唐。
管领华夷新士马，扫平吴越旧封疆。
曾先突骑重围里，亲式鸣蛙大道旁。
已遣严兵营细柳，更教长剑倚扶桑。
三承宠锡恩何渥，一受深知德愈光。
定有姓名题御扆，每勤赏赐到遐荒。
千龄素质双麋鹿，五色奇毛两凤皇。
国有昌符臣协吉，家承严训子征良。
田单下狄亲鸣鼓，姬旦居东久缺斨。
屡触歊炎辞羽盖，转巡郊野憩甘棠。
军中作气频投石，阵里筹机捷探囊。
敞日辕门标大纛，浮天水寨集余皇。
雕弓并月名繁弱，宝剑冲星出豫章。
几处名香迎马首，数群长鬛夹车箱。
量兼沧海涵诸岛，身作长城障一方。
万里星辰罗北极，百番贡道出东洋。
曹彬赐剑权偏重，庾壳登楼兴合狂。
引至偏禆坚誓约，邀还宾佐据胡床。
鲸鲵久已封京观，翡翠行看出越裳。
讵止芳名流简册，还将伟绩著旂常。
功成淮蔡应趋阙，路涉燕齐好待粮。
将相位兼劳出入，君臣道合致平康。
山城令节茱萸发，高宴华轩锦绮张。
日照花明诸乐作，风吹帐启众宾藏。
鹤鸣浪响闻天汉，芝灿浮光到羽觞。
竞取良辰占上寿，复欣嘉会嗣重阳。
树联月桂辉花萼，斗近天河挹酒浆。
黑齿呈歌须译问，文身献舞傲专场。
地连玄峤仙常集，候傍黄钟日渐长。
共以精诚抒华祝，况兼佳丽属钱塘。
鲰生本住山阴里，浪迹疑乘海畔航。
城下钓鱼怀漂母，堂前结客忆周郎。
未逢黄石书谁授，不坠青云志自强。
抱玉已怜非楚璞，吹竽那识动齐王。
幸因文字蒙征檄，时佩菅毫侍琐廊。
綦履东西鱼共丽，戎衣左右雁俱翔。
县知陈阮时游魏，岂乏邹枚并寓梁。
博采燕昭期致骏，曲存宣父爱非羊。
众人国士阶元别，知己蒙恩心所量。
自分才难堪记室，人疑待已过中行。
构成燕雀犹知贺，报取琼瑶未可偿。
偶值高门挂弧矢，且赓小雅赋桑杨。
却惭未协宫商调，莫并当筵巧奏簧。
鹧鸪天（和朱伯阳）
赵善括（宋代）

画鹢翩翩去似飞。季鹰何事忽思归。风湍自送征帆稳，云巘须将彩笔挥。

江作酒，海为卮。为君满酌不须辞。酒酣渴思回春梦，自笑何时是足时。
春日山行
吴端（宋代）

云峰叠叠路斜斜，隔洞炊烟三两家。
何处有香来不断，嫩风微雨落松花。
甿入城行
赵执信（清代）

村甿终岁不入城，入城怕逢县令行。
行逢县令犹自可，莫见当令据案坐。
但闻坐处已惊魂，何事喧轰来向村。
锒铛杻械从青盖，狼顾狐嗥怖杀人。
鞭笞榜掠惨不止，老幼家家血相视。
官私计尽生路无，不如却就城中死。
一呼万应齐挥拳，胥隶奔散如飞烟。
可怜县令窜何处？眼望高城不敢前。
城中大官临广堂，颇知县令出赈荒。
门外甿声忽鼎沸，急传温语无张皇。
城中酒浓馎饦好，人人给钱买醉饱。
醉饱争趋县令令，撤扉毁阁如风扫。
县令深宵匍匐归，奴颜囚首销凶威。
诘朝甿去城中定，大官咨嗟顾县令。
泊盈川步头舟中酌酒五首 其二
赵鼎（宋代）

空笼影照琉璃滑，鸿洞声传钟鼓长。便买扁舟作家宅，风流千载谢三郎。
方李长所作梅竹 
凌云翰（元代）

竹里梅花巧耐寒，正如红袖倚阑干。诗翁传淂春风面，曾在家山别墅看。
烛影摇红·双杏堂深
陈著（宋代）

双杏堂深，山明水秀潆洄著。稳铺心事做平生，不买颦眉错。是则苍髯白发。笑微微、朱颜自渥。一团春意，半隐风流，他谁能学。六十年华，又从今起新花甲。葵榴初艳芰荷香，争赴开筵约。家庆真堪恣乐。碧瑶杯、须拚满酌。瑟琴声里，弟劝兄酬，儿歌孙拍。
谒金门 寒食临川平塘道中
张翥（元代）

溪水漫。岸口小桥冲断。沽酒人家门巷短。柳阴旗一半。细雨鸣家相唤。曲港落花流满。两两睡红＊＊暖。恼人春不管。
颂古一百二十一首 其六十六
释宗杲（宋代）

新妇骑驴阿家牵，步步相随不著鞭。归到画堂人不识，从今懒更出门前。
为被虏妇作
潘文虎（宋代）

东如归去，东如归去，
家在浙江东畔住。离家一程远一程，
饮食东同言语异。今之眷聚昔寇仇，
开口强笑心怀忧。家乡欲归归未得，
东如狐死犹首丘。
自题近视
张弼（明代）

肉锁双瞳一望迷，读书须是把头低。路逢故旧初难识，笔落花笺或反题。

先代太师欧六一，当朝学士宋潜溪。自惭驽钝非良骥，也与麒麟一样蹄。
定风波·一树寒梅傍小溪
佚名（宋代）

一树寒梅傍小溪。夜来陡觉绽南枝。冷艳冰姿金蕊浅。堪羡。凝明因与雪霜期。折赠美人临宝鉴。云脸。鬓边斜插最相宜。凭仗高楼频祝付。说与。马融羌管且停吹。
成都运司西园亭诗·翠锦亭
许将（宋代）

阑干窦溜长，窈窱空埃静。
修林密总翠，尽得锦城景。
云舒青青色，风散骚骚影。
未为夜行人，共此昼夜永。
咏淖泉
郑岳（明代）

淖口飞泉玉雪清，决渠疏引入秦城。民居万户沾馀沥，客邸三秋解宿酲。

云物映来多异态，年光流去不停声。临池且尽杯中醁，浪迹乾坤一聚萍。
汴岸紫花丛生状如香囊间出黄菊於其侧
吴则礼（宋代）

霜著船头八月凉，故教寒蝶韵幽芳。
传语西州华屋处，端须戏取阿玄囊。
次韵子肃秋日感兴兼怀公择二首 其一
赵蕃（宋代）

炎冷财分覆手间，化机于尔见深悭。归欤君钓荆溪水，已矣我耕怀玉山。

几羡脩翎辞世网，绝怜骏足老天闲。区区莫有穷途叹，了了要从初地还。
减字木兰花
陈瓘（宋代）

世间药院。只爱大黄甘草贱。急急加工。更靠硫黄与鹿茸。

鹿茸吃了。却恨世间凉药少。冷热平均。须是松根白茯苓。
同韩给事观毕给事画松石
皇甫冉（唐代）

海峤微茫那得到，楚关迢递心空忆。夕郎善画岩间松，

远意幽姿此何极。千条万叶纷异状，虎伏螭盘争劲力。

扶疏半映晚天青，凝澹全和曙云黑。烟笼月照安可道，

雨湿风吹未曾息。能将积雪辨晴光，每与连峰作寒色。

龙楼不竞繁花吐，骑省偏宜遥夜直。罗浮道士访移来，

少室山僧旧应识。掖垣深沈昼无事，终日亭亭在人侧。

古槐衰柳宁足论，还对罘罳列行植。